Ermuko San Martin Azoka

Ermuko San Martin Azoka, herritarren artean euskararen erabilpena areagotzeko helburu nagusiarekin, azaroaren bigarren larunbatean egiten den nekazal eta abere azoka da.

Historia 
1989 urtean sortu zen Ermuan Euskal Birusa Elkarte Kulturala eta urte horretan bertan antolatu zuten lehen San Martin Azoka, 2020an COVID-19aren murrizketen ondorioz ez beste denetan etenik gabe ospatu dena. 

Herritarrengan euskararen susperketa eta erabilera areagotzeko helburu nagusiak, beste batzuk izan zituen lagun: inguruko baserritarrak eta beraien produktuak ezagutzera ematea, sortu berria zen Drogetenitturri, Ermua eta Mallabiko hilabetekariarentzat diru-iturri izatea…

Hasierako urtean azoka egondako plaza (aurrerantzean San Martin plaza izendapenarekin) eta inguratzen duen arkupea txiki geratu ziren eta ondorioz antolatzaileek Kardinal Orbe plazara lekualdatu zuten.

Ibilbidea 
Etengabe hazten eta eraberritzen joan da azoka, gauza xume izatetik jai erraldoi bihurtu arte: talo-postua, astobusa, saiheski errea, artisauak, abere eta hegaztien erakusketa, herri-kirolak, umeen gunea, ikastetxeen postuak, dantzak, euskal-jantzi lehiaketa, kalabaza-porra, argazki lehiaketa… 

Erdiguneko hainbat gunek hartzen dituzte egunarekin lotutako ekintzak: Santiago eliza inguruan artisauak, Martxoaren 8a plazan abere eta hegazti erakusketa, San Martin plazan umeen jolas-gunea, Kaltxango plazatxoan ikastetxeen saltokiak, Probalekun idi-parea, Komentukuan herri-kirolak eta Kardinal Orbe plaza nagusian dantzak, sari-banaketak, errifak, sahieskia, taloak... 

Ortuari eta frutak, gazta, ogia, sagardoa eta txakolina eta eztia ekoizten duten baserritarrek salmentarako ekartzen dituzte beraien produktuak, Epaimahai aditu batek baloratzen du ekarritakoen kalitatea eta zaporea, bakoitzeko sari bana edo bina banatuz.

Ermuarren artean urteen joan-etorriak ezinbesteko bihurtu ditu taloa jatea,Txikurixan batzea, baserritarrez janztea, txerriaren errifa erostea, kalabazaren porran parte hartzea, umeen jolasak, abereak ikustea, lagun arteko babajana, arratsaldeko erromeria eta Larraindantza…

Hainbat herritarren eta talderen laguntzaz gain, erakunde, enpresa, taberna eta denda ugariren babesa ere jasotzen du Euskal Birusa taldeak. Errifaren zozketa, talo eta saiheski salmenta zein Txikuri tabernen diru-etekinek, taldeak euskararen aldeko bere egitasmoak aurrera eramateko bermea suposatzen dute.

Erreferentziak

Kanpo estekak 

 Bideoa: San Martin Azoka 2013
 Bideoa: San Martin Azoka 2022

Ermua
Azokak